АҞӘА, абҵара 13 - Sputnik. Томск ахада Иван Клиаин даанкылоуп имаҵзуратә напынҵақәа инархырҳәҳәаны ихы иахьаирхәаз азы ҳәа аанацҳауеит РИА Новости, Урыстәыла ашьаусҭҵааратә еилакы адыррақәа ҵаҵӷәыс иганы.
Уажәазы ақалақь ахада дахьынхои ақалақь ахадареи рҟны аԥшаара-ҭҵааратә усқәа мҩаԥысуеит, ашаҳаҭцәа рҿахәы рҿырхуеит.
Заанаҵтәи адыррақәа рыла, 2016 шықәсазы Клиаин архитектуреи ақалақьргылареи рдепартамент аиҳабы изакәанмыз адҵа ииҭеит. Иара идиҵеит агеоинформациатә система "ГеоКад" ииашамыз адыррақәа алеигаларц, хаҭала ИАЕ "Томское пиво" 300-метра иҟоу асанитартә зона амоушәа. Ари анхарҭа ҩнқәа рыргылаҩ иҳәара иаҿагылон, уи иахҟьаны ацәыӡ ду иоуан.
"Урыстәыла ашьаусҭҵааратә еилакы Томсктәи аобласт аусбарҭа арегионалтә УФСБ адыррақәа шьаҭас иганы аусҭҵаара хацнаркит Томск ақалақь ахада иганахь ала. Иара харас идҵоуп имаҵзуратә напынҵақәа инархырҳәҳәаны ахархәара рыҭара", - ҳәа аҳәоит адырраҭараҿы.
Клиаин ақалақь ахадас дыҟоуп 2013 шықәса раахыс. Уаанӡа ақалақьтә еизара адепутатс дыҟан, Томсктәи ауарашыршырҭа азауад ИАЕ "Томское пиво" рнапхгаҩыс дыҟан. Клиаин ахадас даныҟала аилахәыра адиректор хадас дҟалеит иара иԥҳәыс.
Уаанӡа аҵарҭышагаразы иусура дамхын Клиаин ихаҭыԥуаҩ Евгени Суриков.